Foto: FAH

TOMISLAV KARAMARKO nakon konzultacija kod Kolinde rekao je da ne bi bilo mučno da nakon prekida pregovora MOST-a i SDP-a, stranka Bože Petrova nastavi konzultacije sa HDZ-om.

Naime, Božo Petrov objavio je kako MOST prekida pregovore s koalicijom Hrvatska raste.

> Petrov: Gotovo je! Prekidamo pregovore s Milanovićevom koalicijom



Karamarko smatra da bi nastavak pregovora s MOST-om bio poželjan, a okupljenim novinarima još je jednom ponovio da su oni otpisali tripartitnu vladu, ali su spremni nastaviti razgovarati sa MOST-om za kojeg žele da ostane cjelovit.

"Ne bi bilo mučno! Bilo bi sjajno jer su izabrali prava rješenja. Pitate me apsurdno pitanje. Ne očekujte da im kažemo - gle, nemojte ić' s nama", rekao je Karamarko.

"Nadam se, naše jučerašnje priopćenje je bilo pošteno i iskreno. Ne vjerujemo u tripartitnu, vjerujemo u dualnu vladu", kazao je Karamarko novinarima. Dodao je i kako od Mosta nisu još dobili odgovor na HDZ-ovo priopćenje te da ga očekuju.



Naglasio je i kako je Hrvatska u tako lošoj situaciji da više ne može raditi eksperimente s lošim ljudima.



"Ako su ljudi kvalitetni s lijeve ili desne strane ili bilo kakve moraju biti upotrebljeni za Hrvatsku jer dok se mi tu natežemo ljudi ne žive dobro i nezadovoljni su", naglasio je.

Tekst se nastavlja ispod oglasa

HDZ je nešto poslije 15 sati na Twtteru još jednom objavio poziv MOST-u za nastavak pregovora.

Naš dopis Mostu je uistinu pošten - apsolutno smo raspoloženi za nastavak razgovora! https://t.co/aJJ0iLgJB7 pic.twitter.com/ICLvudh6rU — HDZ (@HDZ001) December 22, 2015



HDZ želi homogeni MOST

Vezano uz mogućnost da predsjednica Republike raspiše nove izbore, Karamarko je odgovorio kako to ovisi o tome u kojoj su fazi dogovori, što se događa i kako će to izgledati tijekom ovog dana.



"Mislim da će predsjednica Republike iskoristiti svoja prava i ono što treba odlučiti. Što prosudi da je najbolje", rekao je Karamarko.



Nije želio komentirati spekulacije kako devet zastupnika Mosta želi pregovore s Domoljubnom koalicijom, a ne SDP-ovom, rekavši kako o tome ne zna ništa. "Imamo isti stav od prvog dana do danas, želimo da budu homogeni, u punom broju i sastavu", kazao je Karamarko.



Smatra kako je izlaz iz ove situacije - ili da se postigne neki dogovor ili da predsjednica Republike raspiše izbore.



Izrazio je zadovoljstvo što je HDZ i Domoljubna koalicija bila konzistentna u svojim stavovima od kojih se ne povlače. Ponovio je da nude razgovore u skladu s onim što su poslali jučer istaknuvši kako je tripartitna vlada za njih loša i utopijska ideja.



"Imali bi parlament bez opozicije ako smo svi zajedno na hrpi. Nitko nas ne bi mogao kritizirati niti kad griješimo", poručio je.



Obraćanje predsjednice Republike kasnije poslijepodne



Iako se predviđalo da će se predsjednica Republike, kao i u slučaju prethodna tri kruga konzultacija, javnosti obratiti odmah po završetku četvrtog kruga konzultacija, iz Ureda predsjednice novinarima je rečeno da će njezino obraćanje biti kasnije tijekom poslijepodneva o čemu će biti poslana obavijest.



U međuvremenu je čelnik Mosta Božo Petrov objavio da Most prekida pregovore s koalicijom Hrvatska raste.